钦定古今图书集成/理学汇编/学行典/第179卷 > 曾参
## 钦定古今图书集成/理学汇编/学行典/第179卷 > 曾参

按《孔子家语》：曾参，南武城人，字子舆，少孔子四十六
岁，志存孝道，故孔子因之以作《孝经》。齐尝聘，欲以为
卿而不就，曰：“吾父母老，食人之禄，则忧人之事，故吾
不忍远亲而为人役。”参后母遇之无恩，而供养不衰。
及其妻以梨烝不熟，因出之。人曰：“非七出也。”参曰：“梨
烝，小物耳，吾欲使熟而不用吾命，况大事乎？”遂出之，
终身不娶妻。其子元请焉，告其子曰：“高宗以后妻杀
其子孝己，尹吉甫以后妻放伯奇。吾上不及高宗，中
不比吉甫，庸知其得免于非乎？”

按《礼记檀弓》。曾子谓子思曰：“伋。吾执亲之丧也。水浆
不入于口者七日。”

按《韩诗外传》，曾子曰：吾尝仕齐为吏，禄不过锺釜，尚
犹欣欣而喜者，非以为多也，乐其逮亲也。既没之后，
吾尝南游于楚，得尊官焉，堂高九仞，榱题三围，转毂
百乘，犹北乡而涕泣者，非为贱也，悲不逮吾亲也。
按《说苑》，曾子芸瓜而误斩其根，曾晳怒，援大杖击之，
曾子仆地。有顷，苏，蹶然而起，进曰：“曩者参得罪于大
人，大人用力，教参得无疾乎？”退，屏鼓琴而歌，欲令曾
晳听其歌声，令知其平也。孔子闻之，告门人曰：“参来
勿内也！”曾子自以无罪，使人谢孔子。孔子曰：“汝闻瞽
瞍有子，名曰舜。舜之事父也，索而使之，未尝不在侧；
求而杀之，未尝可得。小棰则待，大棰则走，以逃暴怒
也。今子委身以待暴怒，立体而不去，杀”身以陷父，不
义不孝，孰是大乎？汝非天子之民耶？杀天子之民，罪
奚如？以曾子之材，又居孔子之门，有罪不自知，处义
难乎？

按《搜神记》：曾子从仲尼在楚而心动，辞归问母，母曰：
“思尔啮指。”孔子曰：“曾参之孝，精感万里。”

按《论衡》：曾参性至孝，尝出薪于野，客至其家欲去，其
母曰：“愿留。”参未到，母以左手扼右臂，参即驰至，问母
曰：“臂何恙乎？”母曰：“今者客至，扼臂以呼汝耳。”

按《尸子》：“曾子事亲，常以一夕五起，视衣之厚薄，枕之
高卑。”